
Одбор за одбрану и унутрашње послове
05 Број: 06-2/123-26
24. јун 2026. године
Б е о г р а д


ЗАПИСНИК
28. СЕДНИЦЕ ОДБОРА ЗА ОДБРАНУ И УНУТРАШЊЕ ПОСЛОВЕ, 
ОДРЖАНЕ 23. ЈУНА 2026. ГОДИНЕ

	
Седница је почела у 11,00 часова.

Седници је, у складу са чланом 70. став 1. алинеја прва Пословника Народне скупштине, председавао мр Милован Дрецун, председник Одбора.

Седници су присуствовали чланови Одбора: проф. др Зоран Драгишић, Дарко Јовановић, проф. др Марко Миленковић, Томислав Јанковић, Јасмина Обрадовић, проф. др Митар Ковач и Мариника Тепић.

Седници су присуствовали заменици чланова Одбора: Радован Тврдишић, заменик одсутног члана Биљане Пантић Пиља, Угљеша Марковић, заменик одустног члана др Душана Бајатовића, Живота Старчевић, заменик одсутног члана Марије Јевђић, Александар Ђукић, заменик одсутног члана Драгана М Марковића,  Слободан Илић, заменик одсутног члана Бранка Лукића и Петар Бошковић, заменик одсутног члана Здравка Поноша.

Седници нису присуствовали чланови Одбора: Мирослав Алексић, Богдан Радовановић и др Милош Јовановић.

Седници су присуствовали и Вељкo Одаловић, в.д. секретара Министарства унутрашњих послова, пуковник полиције Милан Андрић, помоћник секретара Министарства унутрашњих послова и пуковник полиције Јелена Лакићевић, начелник Одељења за оружје у Управи за управне послове Министарства унутрашњих послова.

	Одбор је, на предлог председника, већином гласова утврдио следећи


Д н е в н и  р е д:

	1. Разматрање Предлога закона о оружју и муницији, који је поднела Влада (05 број: 011-244/26, од 19. јуна 2026. године), у начелу.

	Пре преласка на рад по утврђеном дневном реду, Одбор је већином гласова, без примедаба, усвојио записник 27. седнице Одбора.
	Председник Одбора је на почетку дао реч Вељку Одаловићу, в.д. секретара Министарства унутрашњих послова, који је упознао чланове Одбора са новим решењима у Предлогу закона о оружју и муницији. Напоменуо је да се доношењем овог закона врши усклађивање домаћег правног оквира у овој области са одговарајућим директивама ЕУ, а да је основни циљ подизање нивоа безбедности када је у питању набављање и држање оружја и муниције. Посебно је апострофирао чињеницу да је током рада на новом законском предлогу све време постојала интензивна сарадња са заинтересованим организацијама цивилног друштва (ловачки савези, спортски организације и клубови у стрељаштву итд.) што је допринело новим, по његовом мишљењу квалитетнијим законским решењима. На крају излагања је позвао чланове Одбора да, уколико сматрају да има простора да се нека решења додатно унапреде, интервенишу амандманима које ће Влада као предлагач закона размотрити с дужном пажњом. 
У дискусији су учествовали: Слободан Илић, Мариника Тепић, Петар Бошковић и Вељко Одаловић.
У складу са чланом 117. ст. 1. и 4. сходном применом чл. 109. и 110. Пословника Народне скупштине, председник Одбора је народној посланици Мариники Тепић, члану Одбора, изрекао две мере опомене, а потом и меру одузимања речи.
Након што је дискусија закључена приступило се изјашњавању. 
Одбор је, на предлог председника, већином гласова (11 „за“,  1 „против“, није гласало двоје), одлучио да предложи Народној скупштини да прихвати Предлог закона о оружју и муницији, у начелу. 
           За известиоца Одбора на седници Народне скупштине одређен је народни посланик Дарко Јовановић, заменик председника Одбора.


             
***

Седница је завршена у 11,55 часова.

Саставни део овог записника чини обрађени тонски снимак седнице Одбора.



      СЕКРЕТАР ОДБОРА		                 		      ПРЕДСЕДНИК ОДБОРА
		      

 Весна Матић Вукашиновић			                    мр Милован Дрецун
